ทุนสำรองประเทศลด 2,200 ล้านเหรียญสหรัฐฯ
ธปท.เผยทุนสำรองประเทศลด 2,200 ล้านเหรียญสหรัฐ อยู่ที่ระดับ 1.603 แสนล้านเหรียญสหรัฐ คาดลดตามการตีราคาสินทรัพย์
3 ก.ค. 2558

ธปท.เผยทุนสำรองประเทศลด 2,200 ล้านเหรียญสหรัฐ อยู่ที่ระดับ 1.603 แสนล้านเหรียญสหรัฐ คาดลดตามการตีราคาสินทรัพย์
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 26 มิ.ย.ที่ผ่านมาอยู่ที่ระดับ 1.603 แสนล้านเหรียญสหรัฐ หรือ ประมาณ 5.416 ล้านล้านบาท ลดลง 2,200 ล้านเหรียญสหรัฐ หรือ ประมาณ 7.43 หมื่นล้านบาท หากคิดอัตราแลกเปลี่ยนปัจจุบันที่เคลื่อนไหวระดับ 33.77 บาท/เหรียญสหรัฐ จากสัปดาห์ก่อนหน้าทุนสำรองฯ อยู่ที่ 1.625 แสนล้านเหรียญสหรัฐ หรือประมาณ 5.470 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.82 หมื่นล้านเหรียญสหรัฐ ลดลงจากสัปดาห์ก่อนหน้าที่ 1.75 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิซึ่งรวมทุนสำรองฯและ Forward แล้วในขณะนี้อยู่ที่ระดับ 1.785 แสนล้านเหรียญสหรัฐ
นักวิเคราะห์คาดว่า ระดับทุนสำรองประเทศที่ลดลงน่าจะเป็นผลมาจากการตีราคามูลค่าสินทรัพย์ในทุนสำรองประเทศ เพราะเมื่อตีราคาจากเงินบาทเป็นสินทรัพย์ในรูปเงินเหรียญสหรัฐฯแล้วมูลค่าจะลดลง เนื่องจากเงินบาทอ่อนค่าลงเมื่อเทียบกับเงินเหรียญสหรัฐ นอกจากนี้อาจจะเป็นเพราะทางการทยอยลดการถือครองเงินเหรียญสหรัฐในทุนสำรองลงด้วย
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. ในปัจจุบันอยู่ที่1.471 ล้านล้านบาท เพิ่มขึ้นจากสัปดาห์ก่อนหน้าที่ 1.466 ล้านล้านบาท สะท้อนสภาพคล่องเงินสดในระบบเพิ่มขึ้น